Rezolucija 836 Vijeća sigurnosti Ujedinjenih nacija

**Rezolucija Vijeća sigurnosti 836** je donesena 4. juna 1993, na 3228. sjednici Vijeća sigurnosti Ujedinjenih nacija. Vijeće je rezoluciju usvojilo, nakon ponovnog potvrđivanja Rezolucije 713 (1991) i svih naknadnih relevantnih rezolucija o situaciji u bivšoj Jugoslaviji, Vijeće je izrazilo zabrinutost zbog kontinuirane situacije u Bosni i Hercegovini i odlučilo proširiti mandat Zaštitnih snaga Ujedinjenih nacija (UNPROFOR) dozvoljavajući im upotrebu sile za zaštitu "sigurnih zona".

Vijeće je potvrdilo Rezoluciju 819 (1993) koja je zahtijevala da se određeni broj gradova u Bosni i Hercegovini tretiraju kao sigurna područja, a također je potvrdila suverenitet, teritorijalni integritet i nezavisnost zemlje, osuđujući sve vojne napade i akcije protiv nje. Vijeće je također izrazilo zabrinutost zbog ozbiljnih kršenja međunarodnog humanitarnog prava, uključujući sticanje teritorije silom ili etničkim čišćenjem.

Rezolucija je također potvrdila zabranu vojnih letova nametnutu rezolucijama 781 (1992), 786 (1992) i 816 (1993) nad Bosnom i Hercegovinom i tvrdila da je koncept "sigurnih zona" odgovor na vanrednu situaciju i da će doprinijeti trajnom političkom rješenju, ali da neće biti sam sebi cilj. Također je naglašeno da bi trajno rješenje zahtijevalo prekid neprijateljstava, povlačenje s teritorija zauzetih silom ili etničkim čišćenjem, pravo izbjeglica na povratak u svoje domove i poštovanje teritorije Bosne i Hercegovine.

Djelujući u skladu s Poglavljem VII Povelje Ujedinjenih nacija, Vijeće je pozvalo na potpunu provedbu svih svojih prethodnih rezolucija i odlučilo proširiti mandat UNPROFOR-a kako bi mu se omogućilo da odvraća napade na sigurne zone, prati prekid vatre, promovira povlačenje vojnih ili paravojnih jedinica osim onih Vlade Bosne i Hercegovine i okupira neke ključne tačke na terenu, pored pružanja humanitarne pomoći predviđene Rezolucijom 776 (1992). Nametnute sigurne zone bile su privremene mjere s ciljem poništavanja posljedica nasilja i omogućavanja povratka raseljenih osoba kućama.

Obraćajući se Generalnom sekretaru Boutrosu Boutrosu-Ghaliju, Vijeće je zatražilo od njega da izvrši prilagođavanja ili ojača UNPROFOR kako bi se provela trenutna rezolucija i da naredi komandantu snaga UNPROFOR-a da premjesti trupe u Bosnu i Hercegovinu, pozivajući države članice da doprinesu mirovnim snagama i u smislu osoblja i logistike. UNPROFOR je tada ovlašten da preduzme mjere, uključujući upotrebu sile, kao odgovor na bombardovanje, napade ili ometanje UNPROFOR-a ili humanitarnih konvoja u sigurnim zonama.

Vijeće je također ovlastilo države da koriste sve potrebne mjere, putem zračnih snaga, kako bi podržale UNPROFOR oko sigurnih zona. Od Generalnog sekretara je zatraženo da u roku od 7 dana podnese izvještaj o tome kako će se trenutna rezolucija provoditi i o troškovima. U roku od 2 mjeseca, Boutros-Ghali je morao podnijeti izvještaj o provedbi i sprovođenju ove rezolucije. Konačno, Vijeće je naglasilo mogućnost nametanja novih i strožih mjera ako bude potrebno.

Rezolucija 836 je usvojena sa 13 glasova za, nijednim protiv, uz dva uzdržana glasa iz Pakistana i Venecuele.

## Također pogledajte 
* Države članice Ujedinjenih nacija
* Raspad Jugoslavije
* Rat u Hrvatskoj
* Rat u Bosni i Hercegovini
* Rat u Sloveniji
* Ratovi u bivšoj Jugoslaviji

## Reference 
## Vanjski linkovi 
* [Tekst rezolucije na UNHCR.org](https://undocs.org/S/RES/836(1993)) 

Rezolucije
Rezolucije
Rezolucije
Rezolucije
836
836
836